Marko 5 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Marko Ŋma 5:1-43\nYesu hã daimonioi yabote kpolotoi amli (1-20)\nYairo biyoo; yoo ko ta Yesu atadei anɔhaanɔi ahe (21-43)\n5 Kɛkɛ ni amɛshɛ ŋshɔ lɛ sɛɛgbɛ yɛ Gerasabii lɛ akpokpaa lɛ nɔ.+ 2 Ni be ni Yesu je lɛlɛ lɛ mli nɔŋŋ lɛ, nuu ko ni mumɔ ni he tseee ená enɔ hewalɛ jɛ gbohii abui* lɛ ateŋ kɛ lɛ bakpe. 3 Gbohii abui lɛ ateŋ ehiɔ, ni kɛbashi nakai be lɛ, mɔ ko mɔ ko kwraa nyɛko afimɔ lɛ kpɛŋŋ kɛ tsein* po. 4 Awo lɛ gboklɛi kɛ tsein* shii abɔ, shi be fɛɛ be lɛ, etserɛɔ tsein* lɛ ni ekumɔɔ gboklɛi lɛ; ni mɔ ko mɔ ko nyɛɛɛ ehe ajɔɔ. 5 Ni daa jenamɔ kɛ jetsɛremɔ lɛ, ebolɔɔ yɛ gbohii abui lɛ amli kɛ gɔji lɛ anɔ ni ekɛ tɛi folɔɔ ehe. 6 Shi be ni ehiŋmɛi gba Yesu nɔ yɛ shɔŋŋ lɛ, ejo foi eyakula shi yɛ ehiɛ.+ 7 Kɛkɛ ni ebo kɛ gbee ni wa ekɛɛ: “Yesu, Nyɔŋmɔ Ni Nɔ Kwɔ Fe Fɛɛ lɛ Bi, mɛɛ sane mikɛ bo yɔɔ? Kã Nyɔŋmɔ kitã akɛ opiŋŋ mi.”+ 8 Ejaakɛ no mli lɛ, Yesu miikɛɛ lɛ akɛ: “Jee nuu lɛ mli, bo mumɔ ni he tseee.”+ 9 Shi Yesu bi lɛ akɛ: “Te atsɛɔ bo tɛŋŋ?” Ni ehere nɔ ekɛɛ: “Atsɛɔ mi Lejio,* ejaakɛ wɔyi fa.” 10 Ni ekpa lɛ fai shii abɔ akɛ ekashwie mumɔi lɛ kɛje jɛmɛ niiaŋ.+ 11 No mli lɛ, kpolotoi babaoo+ ko miiye nii yɛ gɔŋ lɛ nɔ yɛ jɛmɛ.+ 12 No hewɔ lɛ, mumɔi lɛ kpa lɛ fai amɛkɛɛ: “Hã wɔya kpolotoi lɛ amli, koni wɔyabote amɛmli.” 13 Ni eŋmɛ amɛ gbɛ. Kɛkɛ ni mumɔi ni he tseee lɛ je kpo ni amɛyabote kpolotoi lɛ amli, ni kpolotoi babaoo lɛ wó foi gidigidi kɛjɛ gɔŋ lɛ nɔ kɛyabote ŋshɔ lɛ mli, amɛyibɔ aaafee 2,000, ni amɛ fɛɛ amɛgboi yɛ ŋshɔ lɛ mli. 14 Shi kpolotoi lɛ akwɛlɔi lɛ jo foi, ni amɛyagba sane lɛ yɛ maŋ lɛ mli kɛ hei ni etse amɛhe banee lɛ, ni mɛi ba koni amɛbakwɛ nɔ ni etee nɔ lɛ.+ 15 No hewɔ lɛ, amɛba Yesu ŋɔɔ, ni amɛbana nuu ni no mli lɛ eyɔɔ daimonioi lejio* lɛ ta shi ni ewo atade ni ejwɛŋmɔ miitsu nii jogbaŋŋ, ni amɛshe gbeyei. 16 Agbɛnɛ hu, mɛi ni na nɔ ni tee nɔ lɛ gba amɛ nɔ ni ba nuu ni yɔɔ daimonioi lɛ kɛ kpolotoi lɛ anɔ lɛ. 17 No hewɔ lɛ, amɛbɔi Yesu faikpamɔ akɛ eje amɛkpokpaa lɛ nɔ eya.+ 18 Agbɛnɛ, be ni ekwɔɔ lɛlɛ lɛ, nuu ni no mli lɛ eyɔɔ daimonioi lɛ kpa lɛ fai akɛ ehã ekɛ lɛ aya.+ 19 Shi eŋmɛɛɛ lɛ gbɛ, moŋ lɛ ekɛɛ lɛ akɛ: “Yaa owekumɛi lɛ aŋɔɔ yɛ shĩa, ni oyagba amɛ nibii fɛɛ ni Yehowa* efee ehã bo, kɛ mɔbɔ ni ena bo lɛ.” 20 Ni nuu nɛɛ tee eyabɔi nibii fɛɛ ni Yesu fee ehã lɛ lɛ shiɛmɔ yɛ Dekapoli,* ni mɛi lɛ fɛɛ anaa kpɛ amɛhe. 21 Be ni Yesu kɛ lɛlɛ lɛ fo ŋshɔ lɛ ekoŋŋ kɛku sɛɛ kɛtee ŋshɔ lɛ sɛɛ lɛ, mɛi babaoo diɛŋtsɛ babua amɛhe naa yɛ emasɛi, no mli lɛ, eyɛ ŋshɔ lɛ naa.+ 22 Kɛkɛ ni onukpai ni kwɛɔ kpeehe lɛ nɔ lɛ ateŋ mɔ kome ni atsɛɔ lɛ Yairo lɛ ba, ni be ni ehiŋmɛi gba Yesu nɔ lɛ, eho egbee enaji anaa.+ 23 Ekpa lɛ fai shii abɔ ekɛɛ: “Mibiyoo fioo lɛ náaa hewalɛ kwraa.* Ofainɛ ba ni okɛ oniji abashwie enɔ+ koni ená hewalɛ ni ekagbo.” 24 Kɛkɛ ni Yesu kɛ lɛ tee, ni mɛi babaoo diɛŋtsɛ nyiɛ esɛɛ ni amɛmiififia lɛ. 25 Agbɛnɛ, yoo ko yɛ ni lá+ eho lɛ afii 12.+ 26 Ena nɔ waa yɛ datrɛfoi pii adɛŋ,* ni efite edɛŋ nii fɛɛ, shi ehiko hãko lɛ kwraa, shi moŋ, emli ewo wu. 27 Be ni enu Yesu he saji lɛ, ebaje esɛɛgbɛ yɛ mɛi lɛ ateŋ ni eta etade nɔhaanɔ lɛ he,+ 28 ejaakɛ nɔ ni yoo lɛ kɛɔ nɔŋŋ ji akɛ: “Kɛji mita etadei anɔhaanɔi lɛ ahe kɛkɛ lɛ, maná hewalɛ.”+ 29 Ni amrɔ nɔŋŋ lɛ, lá ni hoɔ lɛ lɛ sɛɛ fo, ni enu he yɛ egbɔmɔtso mli akɛ atsa hela ni ehã epiŋ waa lɛ. 30 Amrɔ nɔŋŋ lɛ, Yesu yɔse yɛ lɛ diɛŋtsɛ emli akɛ hewalɛ+ ko eje emli, ni etsɔ ehe yɛ mɛi lɛ ateŋ ni ebi akɛ: “Namɔ ta mitadei anɔhaanɔi lɛ ahe lɛ?”+ 31 Shi ekaselɔi lɛ kɛɛ lɛ akɛ: “Oona akɛ mɛi lɛ miififia bo, ni kɛ̃lɛ oobi akɛ, ‘Namɔ ta mihe lɛ?’” 32 Shi efolɔ ehe ekwɛ akɛ ebaana mɔ ni fee nakai lɛ lo. 33 Yoo lɛ, akɛni ele nɔ ni eba enɔ lɛ hewɔ lɛ, eshe gbeyei ni ehe kpokpo, ni eba ebagbee ehiɛ ni egba lɛ anɔkwale lɛ fɛɛ. 34 Ekɛɛ yoo lɛ akɛ: “Biyoo, ohemɔkɛyeli lɛ ehã oná hewalɛ. Yaa yɛ toiŋjɔlɛ mli,+ ni hela ni ehã opiŋ nɛɛ akagba onaa dɔŋŋ.”+ 35 Be ni ekã he ewieɔ lɛ, hii komɛi ni jɛ onukpa ni kwɛɔ kpeehe lɛ nɔ lɛ shĩa lɛ ba, ni amɛbakɛɛ akɛ: “Obiyoo lɛ egbo! Mɛni hewɔ ogbaa Tsɔɔlɔ lɛ naa lolo?”+ 36 Shi nɔ ni amɛwieɔ lɛ fo Yesu toi naa, ni ekɛɛ onukpa ni kwɛɔ kpeehe lɛ nɔ lɛ akɛ: “Kaashe gbeyei,* hemɔ oye kɛkɛ.”+ 37 Agbɛnɛ, ehãaa mɔ ko anyiɛ esɛɛ kɛya, ja Petro, kɛ Yakobo, kɛ Yohane, Yakobo nyɛmi nuu lɛ kɛkɛ.+ 38 No hewɔ lɛ, amɛba onukpa ni kwɛɔ kpeehe lɛ nɔ lɛ shĩa lɛ, ni ena hoofeemɔ lɛ, kɛ mɛi ni miifó ni amɛwo yara waa lɛ.+ 39 Be ni ebote shĩa lɛ mli lɛ, ekɛɛ amɛ akɛ: “Mɛni hewɔ nyɛfóɔ ni nyɛfeɔ hoo nɛkɛ? Gbekɛ lɛ gboko, shi wɔ kɛkɛ ewɔ.”+ 40 Kɛkɛ ni amɛbɔi lɛ ŋmɔɔ kɛ hefɛoyeli. Shi ehã amɛ fɛɛ amɛje kpo, ni eŋɔ gbekɛ lɛ papa kɛ emami kɛ mɛi ni fata ehe lɛ, ni etee he ni gbekɛ lɛ yɔɔ lɛ. 41 Kɛkɛ ni emɔ gbekɛ lɛ nineshi, ni ekɛɛ lɛ akɛ: “Talita kuumi,” eshishi ji: “Gbekɛ yoo fioo, miikɛɛ bo akɛ, tee shi!”+ 42 Ni amrɔ nɔŋŋ lɛ gbekɛ yoo lɛ te shi, ni ebɔi nyiɛmɔ. (No mli lɛ, eye afii 12.) Ni amrɔ lɛ, amɛmii shɛ amɛhe naakpa. 43 Ni efã amɛ shii abɔ* akɛ amɛkahã mɔ ko le enɛ,+ ni ekɛɛ akɛ ahã gbekɛ yoo lɛ nɔ ko ni eye.\n^ Loo “Maji Nyɔŋma Kpokpaa Lɛ nɔ.”\n^ Loo “miihe agbo.”\n^ Loo “Datrɛfoi pii ehã epiŋ babaoo.”\n^ Loo “Kpa gbeyeishemɔ.”\n^ Loo “efã amɛ kɛ hiɛdɔɔ.”